Ramaphosa hartseer oor verwoesting by Wuppertal | Netwerk24
Ramaphosa hartseer oor verwoesting by Wuppertal
31 Desember 2018 18:02
Die brand het historiese geboue in puin gelê. Foto: Verskaf
Pres. Cyril Ramaphosa het Maandag sy hartseer uitgespreek nadat 'n verwoestende brand Sondag gemeenskapsgeriewe en kulturele bates by Wuppertal, 'n Morawiese sendingstasie in die Wes-Kaap, in puin gelê het.
'n Wegholbrand het Sondag verwoesting onder talle huise, die stadsaal, skool, kliniek en winkel gesaai in dié prentjiemooi geskiedkundige dorpie wat in die Cederberge geleë is.
Na verneem word is meer as 200 inwoners weens die brand dakloos gelaat.
"Ons as nasie se hart gaan uit na die inwoners van Wuppertal wat verskriklike verliese gely het waaronder kulturele bates wat belangrik is vir alle Suid-Afrikaners, veral die Morawiese gemeentes in die Wes-Kaap," sê Ramaphosa in 'n mediaverklaring.
Volgens Ramaphosa gaan die departement van plaaslike owerheid, kuns en kultuur saam met die Wuppertal-gemeenskap werk om verligting in die gebied te bring. Ramaphosa het ook die noodaksies, wat reeds deur verskeie gemeenskappe en organisasies van stapel gestuur is om die inwoners by te staan, geprys in 'n tyd waar hulle veronderstel was om fees te vier en te ontspan.